
Spoštovani! 
Napoteni ste na preiskavo: perfuzijska scintigrafija srca. 

Preiskava je namenjena ugotavljanju prekrvavitve srčne mišice. Preiskava je praviloma sestavljena iz dveh delov, in sicer v stanju obremenitve in v stanju mirovanja. Na ta način ocenimo razliko v prekrvljenosti srčne mišice med naporom in v mirovanju. Zaradi tega boste, v kolikor bo potrebno, na preiskavo vabljeni 2x, drugi termin dobite po opravljenem prvem delu slikanja. Izjemoma je možen samo en del preiskave, ko tako presodi zdravnik.

PRIPRAVA
S seboj prinesite:
· izvide do sedaj že opravljenih pregledov in preiskav (izvidi kardioloških in pulmoloških pregledov, UZ srca, obremenitvenega testa na kolesu ali traku, koronarografije, obravnav zaradi posegov na srcu, odpustnice iz bolnišnice ipd.).
· seznam zdravil, ki jih prejemate

Na dan preiskave svetujemo lahek obrok, diabetiki jejte kot običajno in si aplicirajte običajen odmerek inzulina. Ne pijte alkoholnih pijač in ne kadite.  Pridite oblečeni v udobna športna oblačila, obuti v čevlje z nizko peto ali športne copate.

POMEMBNO!: 24 UR PRED PREISKAVO NE smete piti prave kave, črnega/zelenega čaja, drugih pijač z vsebnostjo kofeina, kakava, coca-cole, jesti čokolade ali živil, ki vsebujejo kaj od navedenega.

Na dan preiskave ne vzemite zdravil za zniževanje krvnega tlaka, umirjanje srčnega utripa in blaženje napadov angine pektoris iz naslednjih skupin, dokler preiskava ni zaključena (v primeru neobvladljivo visokega tlaka in izrazitejših bolečin v prsnem košu zdravila ob nujni potrebi vzemite):
· antagonisti beta adrenergičnih receptorjev
· nitrati in podobno delujoča zdravila 
· zaviralci kalcijevih kanalčkov
· zaviralci angiotenzinske konvertaze
· zdravil s teofilinom (Teotard) , dipiridamolom (Asasantin), kofeinom (Daleron Cold 3, Coldrex),
· dolgodelujoče nitrate (Olicard, Plodin, Monosan, nitroglicerinski obliž, Minitran)
Zdravila prinesite s seboj, lahko jih boste vzeli takoj po končani obremenitvi.

Če ste nepokretni oz. težko pokretni, vas prosimo, da pridete s spremljevalcem. 
Če ste noseči ali menite, da ste, vas prosimo, da nas na to opozorite pred začetkom preiskave.

POTEK PREISKAVE
Cel postopek preiskave od priprave do konca slikanja po navadi traja 1h-1.5h.
Obremenitev poteka na kolesu, da v stanju večje fizične aktivnosti ocenimo delovanje srca. Če bolnik ne zmore zadostne telesne obremenitve ali pa ima druge kontraindikacije za fizično obremenitev, se namesto tega odločimo za obremenitev z zdravilom, ki razširi žile in na ta način oponaša telesni napor. Obremenitev traja največ 10 min.



Potek obremenitve spremljamo z EKG in merjenjem krvnega tlaka. Med največjo obremenitvijo v žilo vbrizgamo majhno količino radioaktivne snovi (99mTc-MIBI), ki se nakopiči v srčni mišici. Po zaključenem delu preiskave z obremenitvijo se uredite. Počakate v čakalnici na slikanje, popijete en do dva kozarca vode, v čakalnici je avtomat z vodo. Lahko vzamete zdravila in jeste. V času do ene ure po obremenitvi sledi slikanje, kjer ob spremljanju srčnega ritma beležimo razporeditev snovi v srčni mišici. Med slikanjem je potrebno mirno ležati na preiskovalni mizi 15-20 minut, detektorja kamere medtem počasi zakrožita okrog prsnega koša. 

Preiskava praviloma poteka brez zapletov. Možne so kratkotrajne prehodne spremembe v počutju med obremenitvijo zaradi napora ali učinkovanja zdravila za obremenitev. Zelo redko med potekom obremenitve pride do resnih zapletov (kot so srčni zastoj, srčna ali možganska kap). V takem primeru se pri obremenitvenem testiranju za to usposobljena prisotna ekipa zdravstvenega osebja nemudoma odzove in ukrepa. Alergijske reakcije na radioaktivno snov so redke. Med preiskavo prejeto sevanje je majhno (je primerljivo s sevanjem zaradi naravnega ozadja v 3-5 letih). 

V kolikor bo potrebno, boste po slikanju dobili datum za drugi del preiskave (v dogovoru z vami). Drugi del preiskave je namenjen ugotavljanju prekrvavitve in krčljivosti srčne mišice v mirovanju ter opredelitvi viabilnosti srčne mišice. Zaporedje preiskav je lahko tudi obrnjeno. Na dan preiskave v mirovanju lahko preiskavo pričnemo z dajanjem zdravila gliceriltrinitrat, razen, kadar je uporaba pršila kontraindicirana. Po dajanju podjezičnega pršila gliceriltrinitata lahko kratkotrajno za nekaj minut nekoliko pade krvni tlak z občutkom zaspanosti, pojavi se lahko rdečica obraza, glavobol.

V prvih 24 urah po preiskavi omejite zelo tesen kontakt z drugo osebo na manj kot 4 ure. 
V primeru potovanja v tujino znotraj dveh dni po preiskavi nas prosimo obvestite, da vam posredujemo informacije, ki jih boste morda potrebovali pri prehodu meje.

VPRAŠANJA
Če imate vprašanje, povezano z naročeno preiskavo, se lahko po telefonu (03 423 3619) pogovorite z radiološkim inženirjem vsak dan med 8. in 12. uro.

